Kuopion urheilu

Tämä artikkeli käsittelee urheilua Kuopion kaupungissa. Olympialaisurheilijoiden määrällä mitattuna Kuopion merkittävimpiä urheiluseuroja ovat Puijon Hiihtoseura (10 olympiaedustajaa), Kalevan Pallo (5 olympiaedustajaa) sekä Kuopion Luisteluseura ja Kuopion Sisu-Veikot (3 olympiaedustajaa).
Historia.
Kuopio oli suomalaisen liikuntakulttuurin edelläkävijäkaupunkeja. Siellä perustettiin ensimmäinen suomenkielinen naisvoimisteluseura sekä sisävesien vanhin purjehdusseura. Kuopio sai jo vuonna 1882 kaksi voimisteluseuraa, saman vuonna kun Helsingissä perustettiin Sporttiklubi.
Kuopiossa voimistelu- ja urheiluelämän kehitys alkoi säätyläisten ja koululaisten suppeasta piiristä laajeten Kuopion pataljoonaan, työväen sekä raittiusseurojen keskuuteen. Vuonna 1900 voimistelunopettaja Ilo E. Schroeder saapui Kuopioon ja liikuntakulttuurin paikallinen järjestötoiminta tehostui ja etsi läheisempiä yhteyksiä myös maakuntaan.
Yleisurheilu.
Kuopion merkittävin yleisurheiluseura on Kuopion Reipas, joka luokitellaan toiseksi korkeimmalle tasolle yleisurheilun Ykkösliigaan. Reippalla oli vuonna 2024 yhteensä 100 luokkaurheilijaa.
Yleisurheilun SM-kilpailut eli Kalevan kisat on järjestetty Kuopiossa viisi kertaa vuosina 1908, 1923, 1955, 1987 ja 2014.
Voimistelu.
Kuopion voimistelu sai alkunsa 1880-luvun puolivälissä. Ensimmäinen voimisteluseura oli vuonna 1886 perustettu Kuopion naisvoimisteluseura. Vuonna 1888 perustettiin Kuopion Lyseon toverikunnan voimisteluseura. 1890-luvulla perustettiin Voimisteluseura herroja varten, Voimisteluseura istumatyötä tekeville naisille (1891) sekä Kuopion suomalaisen yhteiskoulun voimisteluseura] (1896).
Palloilulajit.
Jalkapallo.
Kuopion menestynein jalkapalloseura on Kuopion Palloseura, joka on pelannut pääsarjatasolla SM-sarjassa ja Veikkausliigassa yhteensä 68 kauden ajan. KuPS on voittanut Suomen mestaruuden seitsemän kertaa ja jalkapallon Suomen Cupin viisi kertaa. KuPS:in ohella pääsarjassa on pelannut myös Koparit yhteensä 21 kauden ajan sekä Kuopion Elo kolmen kauden ajan.
Useamman kauden kolmanneksi korkeimmalla sarjatasolla pelanneita kuopiolaisseuroja ovat Kings Kuopio (19 kautta), KuFu-98 (8 kautta), KuPS Akatemia (6 kautta) sekä Juankosken Pyrkivä, FC Kuopio, Kuopion Pallo-48 sekä Zulimanit (2 kautta).
Pesäpallo.
Kuopion menestynein pesäpalloseura on Puijon Pesis. Puijon Pesis on pelannut miesten pääsarjassa kahdeksan kauden ajan ja voittanut SM-hopeaa.
Muita pääsarjassa pelanneita kuopiolaisseuroja ovat olleet Kuopion Kelta-Mustat (2 kautta), Kuopion Urheilu-Veikot (2 kautta) sekä Savon Sisu (1 kausi). Lisäksi Kelta-Mustat on pelannut naisten pääsarjassa 12 kauden ajan.
Pesäpallon arvo-ottelu, Itä-Länsi, on pelattu Kuopiossa vuonna 2009. Lisäksi naisten Itä-Länsi-ottelu on pelattu erikseen Kuopiossa vuonna 1961.
Lentopallo.
Kuopion menestyneimmät lentopalloseurat ovat KuPS-Volley, Kuopion NMKY, Savo Volley, Kuopion Sale, LEKA Volley sekä Etelä-Kuopion Ilves. KuPS-Volley on pelannut miesten pääsarjassa 15 kauden ajan ja voittanut kahdeksan Suomen mestaruutta, kaksi SM-hopeaa ja kaksi SM-pronssia. Kuopion NMKY on pelannut pääsarjassa 11 kauden ajan saavuttaen kaksi SM-hopeaa ja kaksi SM-pronssia. Savo Volley on pelannut pääsarjassa kuuden kauden ajan saavuttaen kaksi SM-hopeaa ja yhden SM-pronssin. Sale on pelannut pääsarjassa viiden kauden ajan saavuttaen yhden SM-pronssin. LEKA Volley ja Etelä-Kuopion Ilves ovat pelanneet pääsarjassa neljän kauden ajan. Etelä-Kuopion Ilves on saavuttanut yhden SM-pronssin. Lisäksi Pallavolo on pelannut pääsarjassa kahden kauden ajan.
Amerikkalainen jalkapallo.
Amerikkalaisessa jalkapallossa Kuopion menestynein seura on Kuopio Steelers, joka on pelannut korkeimmalla sarjatasolla Vaahteraliigassa kymmenen kauden ajan. Steelers on voittanut kolme Vaahteramaljaa, minkä lisäksi seura on saavuttanut kaksi SM-hopeaa ja kaksi SM-pronssia. Lisäksi Kuopio Bobcats on pelannut toiseksi korkeimmalla sarjatasolla I-divisioonassa.
Talviurheilu.
Hiihto.
Kuopion merkittävin hiihtoseura on hiihtoliiton valioluokkaan sijalle 8 luokiteltava Puijon Hiihtoseura. Puijon Hiihtoseura on erikoistunut erityisesti nuoriso- ja huippu-urheilutoimintaan. Kuopiolaisten harrasteseurojen joukkoon luetaan II-luokkaan kuuluvat Nilsiän Nujakka, Maaningan Mahti, Säyneisen Salpa ja Kuopion Hiihtäjät.